দেশ স্বাধীন হওয়ার আগ থেকে প্রকাশিত হতো শিশু-কিশোর পত্রিকা ‘টাপুর টুপুর’।দু‘রঙে আঁকা প্রচ্ছদ, ভেতরটা সাদাকালো। কিন্তু কী উজ্জ্বল এক মাসিক কাগজ ছিলো টাপুর টুপুর। মনে আছে ছোটবেলায় গভীর আগ্রহ নিয়ে অপেক্ষায় থাকতাম খুব সাধারণ মানের নিউজপ্রিন্টে ছাপা হওয়া পত্রিকাটির জন্য। সম্পাদনা করতেন প্রয়াত শিশু সাহিত্যিক এখলাস উদ্দিন আহমদ। পত্রিকাটির কেন্দ্রীয় দপ্তর ছিলো চট্টগ্রামের ফিরিঙ্গী বাজার রোডে। তবে ঢাকার ৬৭ প্যারী দাস রোডে ছিলো টাপুর টুপুরের সম্পাদকীয় বিভাগের কারযালয়। পত্রিকাটির প্রচ্ছদ শিল্পী হিসেবে নাম আছে শিল্পাচারয জয়নুল আবেদীনের নাম। নিয়মিত পত্রিকার অঙ্গসজ্জা করে দিতেন কাইয়ুম চৌধুরী, আবুল বরক আলভী।কে লিখতেন না তখন এই পত্রিকায়? কবি শমিসুর রাহমানের কবিতা, সরদার ফজলুল করিম, কবি আহসান হাবীব, করুণাময় গোস্বামী, কথা শিল্পী আলাউদ্দিন আল-আজাদ, শওকত আলী, সাংবাদিক আহমেদ হুমায়ূন, শিল্পী নিয়ামত হোসেন, এমনি আরো কত নাম। এই সময়ের বহু খ্যাতিমান লেখক তাদের কৈশর অথবা তরুণ বয়সে লিখতেন টাপুর টুপুরের পাতায়।